OBH 6043/1998.
Az állampolgári jogok országgyűlési biztosa általános helyettesének jelentése
Előadó: Dr. Somosi György

Az eljárás megindítása

A Baracskai Országos Büntetés-végrehajtási Intézetben szabadságvesztését töltő cukorbetegségben szenvedő elítélt az állampolgári jogok országgyűlési biztosához intézett beadványában azt sérelmezte, hogy nem kap a betegségének megfelelő diétás élelmezést, ezért állapota lényegesen megromlott. Kifogásolta még, hogy a krónikus betegek szabad levegőn tartózkodásának időtartama rövidebb, mint az egészségeseké.

A panaszos nevének elhallgatását kérte, ezért kilétét az 1993. évi LIX. törvény 16. § (4) bekezdése alapján nem fedhetem fel.

Az ügyben az Alkotmány 70/D. § (1) bekezdésében meghatározott legmagasabb szintű testi és lelki egészséghez való jog érintettsége folytán vizsgálatot indítottam. Eljárásom során az 1993. évi LIX. törvény 18. § (2) bekezdése alapján tájékoztatást kértem az Intézet parancsnokától a cukorbeteg elítéltek élelmezésének rendjéről, valamint a krónikus betegségben szenvedő elítéltek szabad levegőn tartózkodásának korlátozását sérelmező panaszról is.

A megállapított tényállás

A Baracskai Országos Büntetés-végrehajtási Intézet parancsnoka válaszában tájékoztatott, hogy az Intézethez kerülő fogvatartottak a befogadáskor orvosi vizsgálaton esnek át. Ekkor megvizsgálják aktuális egészségügyi állapotukat, valamint megállapítják a betegségükre vonatkozó gyógykezeléseket is.

A cukorbeteg fogvatartottak részére 10 naponta külön étlap készül a betegségükre figyelemmel. A konyhát üzemeltető Részvénytársaság üzletvezetője készíti el az étlapot, amelyet a László kórház diétás nővére ellenőriz, majd megküldik az Intézet vezető főorvosának. Az étlapot az ellenőrzések után az Intézet parancsnoka hagyja jóvá. A cukorbetegeknek napi ötszöri étkezés biztosított, 3 főétkezés, valamint délelőtti és délutáni pótlék formájában. 

A súlyos cukorbetegeket és más súlyos belgyógyászati betegségekben szenvedőket a VI-os épületben helyezték el, ahol az egészségügyi blokk, az orvosi rendelők és a betegszobák is találhatók.

Az ebben az épületben elhelyezett fogvatartottak szabad levegőn tartózkodása naponta 10.00-11.00 óra között biztosított.

Az Intézet egészségügyi osztálya vezetőjének tájékoztatása szerint a cukorbetegek diétájának összeállítása a BV OP Egészségügyi Főosztálya által kiadott "Módszertani útmutató a fogvatartottak diétás étkeztetéséhez" c. kiadvány ajánlásai szerint történik. Az ötszöri étkezés során a biztosított szénhidrát mennyisége 160-180 g. 

1997-ben a cukorbetegek részére mozgásterápiát szerveztek, melyet a nagyfokú érdektelenség miatt rövid idő után le kellett állítani.

Rendszeresen ellenőrzik a betegek vér- és vizeletcukor értékeit, kontroll vizsgálatukat a tököli bv. kórház belgyógyászatán végzik el. Sürgősségi ellátást igénylő rosszullét évek óta nem fordult elő, mert a cukorbeteg elítéltek szénhidrát anyagcseréje egyensúlyban van a gyógyszeres és diétás kezelés eredményeként.

A BV OP Egészségügyi Főosztálya közegészségügyi ellenőrzései során fokozottan ellenőrzi a cukorbetegek ellátását, diétás étkeztetését, melyet megfelelőnek minősítettek.

Az ügy jogszabályi háttere

A büntetések és az intézkedések végrehajtásáról szóló 1979. évi 11. tvr. 25. § (1) bekezdésének b) pontja kimondja, hogy a szabadságvesztés végrehajtása során biztosítani kell az elítélt elhelyezését, élelmezését, ruházatát és egészségügyi ellátását.
A 36. § (1) bekezdésének a) pontja szerint az elítélt jogosult a higiéniai feltételeknek megfelelő egészséges elhelyezésre, az egészségi állapotának és a szabadságvesztés végrehajtása alatti tevékenységének megfelelő élelmezésre, egészségügyi ellátásra.
A k) pont úgy szól, hogy az elítélt jogosult naponként legalább egy órai szabad levegőn tartózkodásra.
A 47. § (2) bekezdése úgy rendelkezik, hogy az elítélt egészségének védelmére és egészségügyi ellátására az egészségügyi jogszabályok az irányadók, a gyógyszerellátás térítés nélkül illeti meg.

A szabadságvesztés és az előzetes letartóztatás végrehajtásának szabályairól szóló 6/1996. (VII.12.) IM rendelet 1. §. (3) bekezdése szerint a szabadságvesztésre ítélt, az előzetesen letartóztatott fegyelmi felelősségre vonására, a fogvatartással összefüggő kártérítésre, a fogvatartottak egészségügyi ellátására, a szabadságvesztés kezdő- és utolsó napjának a megállapítására, a külföldi fizetőeszköz letétezésére és felhasználására, valamint a fogvatartottak munkavédelmére vonatkozó rendelkezéseket külön jogszabályok tartalmazzák.
A 20. § kimondja, hogy az intézetbe befogadott elítéltet a közösségbe elhelyezés előtt - a külön jogszabályban foglaltak szerint - egészségügyi szempontból meg kell vizsgálni.

A fogvatartottak egészségügyi ellátásáról szóló 5/1998. (III.6.) IM rendelet 6. § (1) bekezdése szerint a fogvatartottat befogadáskor közegészségügyi és járványügyi szempontból egészségügyi szakdolgozó megvizsgálja. Betegséget terjesztő vagy okozó rovarok észlelése vagy egyéb fertőző megbetegedés gyanúja esetén a fogvatartottat el kell különíteni, közösségbe helyezni csak a bv. orvos írásbeli engedélyével lehet.
A (2) bekezdés úgy rendelkezik, hogy befogadás után legkésőbb 72 órával a fogvatartottat a bv. orvos megvizsgálja, rögzíti a fogvatartott kórelőzményi adatait, általános egészségi állapotát, fizikális státuszát, valamint elbírálja a munkaképességét.
A 7. § (2) bekezdése kimondja, hogy a bv. orvos írásbeli javaslata alapján a fogvatartottat kímélő, pót-, illetve diétás élelmezésben kell részesíteni.

Az érintett alkotmányos jog

Az országgyűlési biztos eljárása során a következő alkotmányos jogot vizsgálta az üggyel kapcsolatban.

A Magyar Alkotmány 70/D. § (1) bekezdése szerint a Magyar Köztársaság területén élőknek joguk van a lehető legmagasabb szintű testi és lelki egészséghez.

A vizsgálat megállapításai

A büntetések és az intézkedések végrehajtásáról szóló 1979. évi 11. tvr. alapján az elítélt jogosult egészségügyi ellátásra, továbbá az egészségi állapotának megfelelő élelmezésre. A diétás élelmezés biztosítását - a bv. orvos írásbeli javaslata alapján - az 5/1998. (III.6.) IM rendelet írja elő.

Az Intézet parancsnokának és főorvosának tájékoztatása alapján megállapítottam, hogy a cukorbeteg fogvatartottak számára a diétás élelmezést az Intézet - a Módszertani Útmutató ajánlásainak figyelembevételével - biztosítja.

A tvr. az elítélt jogai között említi a napi legalább egy órai szabad levegőn tartózkodást. Az Intézet e jog gyakorlását biztosítja; arra a betegségben szenvedő fogvatartottaknak délelőtt 10.00-11.00 óra között van lehetőségük.

Fentiek alapján a panasszal kapcsolatban alkotmányos joggal összefüggő visszásságot nem állapítottam meg, ezért eljárásomat befejeztem.

Budapest, 1999. december 18.

Dr. Polt Péter